În mediul online circulă o informație falsă, o listă cu mai multe drumuri din România, unde, potrivit internauților, s-ar afla camere radar. Dar nu este așa. Marian Godină i-a liniștit pe români. Acesta a scris pe pagina sa de Facebook că respectivele camere sunt pentru rovinietă.
"Circulă această listă cu radare fixe instalate în România și văd că are mii de distribuiri, ceea ce nu e neapărat rău, abia se mai potolesc unii, doar că știrea este falsă.
Acele camere nu sunt radare, ci doar pentru rovignetă. Dar puteți conduce ca și când ar fi", a scris Marian Godină pe pagina sa de Facebook.
De altfel, și CNAIR a dezmințit această informație.
"Compania are în plan un proiect prin care chiar va monta vreo 500 de radare, până în 2026, pe drumurile pe care le administrează. Dar fie vor fi doar radare tip informare (care îți afișează pe un panou led cu ce viteză circuli), fie ele vor fi operate de Poliția Română pentru că, în conformitate cu legislația actuală, Poliția este singura instituție care poate lua măsuri legale pentru depășirea vitezei", a declarat Alin Șerbănescu, purtătorul de cuvânt al CNAIR.